Illum il-Kummissjoni qed tniedi Fond Ewropew għad-difiża biex tgħin lill-Istati Membri biex flus il-poplu jintefqu b'mod aktar effiċjenti, jonqos l-infiq doppju, u jinkiseb valur aħjar għall-flus. Il-fond, li kien tħabbar mill-President Juncker f'Settembru 2016, u sostnut mill-Kunsill Ewropew f'Diċembru 2016, se jikkoordina, jissupplimenta u jamplifika l-investimenti nazzjonali fir-riċerka għad-difiża, fl-iżvilupp ta' prototipi u fl-akkwist ta' tagħmir u ta' teknoloġija għad-difiża. Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen qal: “In-nies fl-Ewropa kollha huma mħassba dwar is-sigurtà tagħhom u ta' uliedhom. Jeħtieġ li jsir aktar u li ntejbu s-sitwazzjoni tagħna billi nikkomplementaw il-kooperazzjoni tagħna man-NATO. Illum qed nuru li aħna dak li ngħidu nwettquh. Il-Fond se jaġixxi bħala katalista għal industrija tad-difiża Ewropea b'saħħitha li tiżviluppa teknoloġiji u tagħmir sofistikati u interoperabbli għalkollox. It-tmun se jibqa' f'idejn l-Istati Membri li se jkollhom valur aħjar għal flushom — u fl-aħħar mill-aħħar ikollhom influwenza akbar.” Il-Kummissarju Elżbieta Bieńkowska, responsabbli mis-Suq Intern, l-Industrija, l-Intraprenditorija u l-SMEs, żiedet tgħid: “L-Ewropa trid issir fornitur tas-sigurtà. Il-Fond se jsostni r-riċerka kollaborattiva fid-difiża u l-iżvilupp konġunt tal-kapaċitajiet ta' difiża. Għalhekk se jkun element li jaf iġib tibdil sinifikanti fl-awtonomija strateġika tal-UE u fil-kompetittività tal-industrija tad-difiża tal-Ewropa – inkluż fil-ħafna SMEs u l-kumpaniji b'kapitalizzazzjoni medja li jifformaw parti mil-katina tal-provvista tad-difiża Ewropea.” Il-Fond Ewropew għad-Difiża għandu żewġ fergħat: Fond Ewropew għad-Difiża ambizzjuż se jikkontribwixxi lejn Unjoni Ewropea li tipproteġi u tiddefendi ċ-ċittadini tagħha, filwaqt li jikkomplementa oqsma ta' ħidma oħra li għaddejjin bħalissa, jiġifieri l-Pjan għall-Implimentazzjoni tal-Istrateġija Globali fil-qasam tas-Sigurtà u d-Difiża, li jistabbilixxi livell ġdid ta' ambizzjoni għall-Unjoni u jidentifika l-azzjonijiet għat-twettiq tiegħu, kif ukoll bl-implimentazzjoni tad-Dikjarazzjoni Konġunta UE-NATO ffirmata mill-President tal-Kunsill Ewropew, mill-President tal-Kummissjoni u mis-Segretarju Ġenerali tan-NATO. Bl-appoġġ tal-Parlament Ewropew u tal-Istati Membri, il-Fond Ewropew għad-Difiża malajr jista' jsir il-mutur li jmexxi l-iżvilupp tal-Politika Ewropea ta' Sigurtà u Difiża tant mistenni miċ-ċittadini. B'ħarsitha 'l quddiem u b'segwitu għall-White Paper tal-Kummissjoni dwar il-Futur tal-Ewropa, illum il-Kummissjoni qed tippubblika wkoll dokument ta' riflessjoni biex jitnieda dibattitu pubbliku dwar kif l-UE ta' 27 membru tista' tiżviluppa sal-2025 fil-qasam tad-difiża. Sfond Fil-linji gwida politiċi tiegħu f'Ġunju 2014, il-President tal-Kummissjoni Ewropea Juncker għamel it-tisħiħ tas-sigurtà taċ-ċittadini Ewropej bħala prijorità. Fid-diskors tiegħu dwar l-Istat tal-Unjoni tal-2016, il-President Juncker ħabbar il-ħolqien ta' Fond Ewropew għad-Difiża. Hemm kwistjoni ekonomika qawwija favur aktar kooperazzjoni dwar l-infiq għad-difiża fost il-pajjiżi tal-UE. In-nuqqas ta' kooperazzjoni bejn l-Istati Membri fil-qasam tad-difiża u tas-sigurtà huwa stmat li jiswa bejn EUR 25 biljun u EUR 100 biljun fis-sena1. 80% tal-akkwist u aktar minn 90% tar-Riċerka u t-Teknoloġija jseħħu fuq bażi nazzjonali2. Sa 30% tal-ispejjeż annwali għad-difiża jistgħu jiġu ffrankati permezz tal-akkomunament tal-akkwist3. Approċċ frammentat f'dak li għandu x'jaqsam mad-difiża jwassal ukoll għal duplikazzjoni mhux meħtieġa u jaffettwa kif jiġu skjerati l-forzi tad-difiża. Hemm 178 sistema ta' armi differenti fl-UE, meta mqabbla mat-30 li hemm fl-Istati Uniti. Hemm 17-il tip differenti ta' tankijiet tal-gwerra ġenerali fl-UE u tip wieħed biss fl-Istati Uniti4. Għal ċerti programmi tal-ħelikopters, hemm aktar produtturi tal-ħelikopters fl-Ewropa minn gvernijiet li jistgħu jixtruhom. Fit-30 ta' Novembru 2016, il-Kummissjoni ppreżentat il-Pjan ta' Azzjoni tal-Fond Ewropew għad-Difiża, li ddeskriva fil-qosor kif Fond Ewropew għad-Difiża u azzjonijiet oħra jistgħu jgħinu biex l-infiq tal-Istati Membri jsir aktar effiċjenti fil-kapaċitajiet ta' difiża konġunti, biex tissaħħaħ is-sigurtà taċ-ċittadini Ewropej u tiġi promossa bażi industrijali kompetittiva u innovattiva. L-inizjattiva ntlaqgħet tajjeb mill-mexxejja tal-UE waqt il-laqgħat tal-Kunsill Ewropew f'Diċembru 2016 u f'Marzu 2017, u l-Kummissjoni rċeviet mandat biex tippreżenta l-proposti li qed tressaq illum. Aktar informazzjoni Skeda informattiva dwar il-kwistjoni ta' aktar kooperazzjoni tal-UE fil-qasam tas-sigurtà u d-difiża Skeda informattiva dwar il-Fond Ewropew għad-Difiża Il-Fond Ewropew għad-Difiża — Mistoqsijiet Frekwenti Mistoqsijiet u Tweġibiet — Il-Futur tad-difiża Ewropea Komunikazzjoni “It-Tnedija tal-Fond Ewropew għad-Difiża” Proposta għal Regolament Sejħa għal proposti Dan id-dokument ġie emendat fid-9 ta' Ġunju biex jiġu ċċarati sorsi ta' informazzjoni 1 EPRS (Servizz ta' Riċerka tal-Parlament Ewropew), Parlament Ewropew, 2013 2 Aġenzija Ewropea għad-Difiża, 2014 3 Rapport ta' Munich dwar is-Sigurtà, 2017 4 Rapport ta' Munich dwar is-Sigurtà, 2017